Ο **Αθλητικός Σύλλογος Απόλλων Πατρών** είναι ελληνικό αθλητικό σωματείο που δραστηριοποιείται στην πόλη της Πάτρας, στο Νομό Αχαΐας. Επίσημο έτος ίδρυσής του είναι το 1926 και αγωνίζεται με χρώματα το μαύρο και το λευκό. Κατά την ιστορική του πορεία έχει αλλάξει πολλά εμβλήματα, σύμβολό του σήμερα είναι η κεφαλή του αρχαίου θεού Απόλλωνα.

Την εποχή της ίδρυσής του ο σύλλογος διέθετε αποκλειστικά ποδοσφαιρική ομάδα, η οποία σήμερα δεν υφίσταται. Στη σύγχρονη εποχή διατηρεί τμήματα καλαθοσφαίρισης και πετοσφαίρισης για αθλητές και αθλήτριες όλων των ηλικιακών ομάδων. Στη διάρκεια της πορείας του ο Απόλλων διέθετε επίσης τμήματα ποδηλασίας, στίβου και επιτραπέζιας αντισφαίρισης.

Έδρα του ήταν αρχικά η συνοικία Χαλκωματά, τα Ψηλαλώνια και έπειτα η συνοικία Σκαγιοπούλειο, όπου διατηρούσε για πολλά χρόνια ανοιχτό γήπεδο. Το 1992, με την αποπεράτωση του Κλειστού Γυμναστηρίου στη συνοικία Περιβόλα, μετέφερε την έδρα του εκεί.

Τμήμα καλαθοσφαίρισης ανδρών
----------------------------

Κύριο λήμμα: Απόλλων Πατρών (καλαθοσφαίριση ανδρών)
Το τμήμα ανδρικής καλαθοσφαίρισης του Απόλλωνα Πατρών ιδρύθηκε αμέσως μετά τη λήξη του Β' Παγκοσμίου Πολέμου και συγκεκριμένα το 1947. Νομικά αποτελεί ένα από τα επαγγελματικά τμήματα του συλλόγου, με επίσημη ονομασία **Απόλλων Πατρών 2012 Κ.Α.Ε.** και χορηγική-εμπορική ονομασία **Απόλλων Πατρών Carna**. Έδρα του είναι το ιδιόκτητο Κλειστό Γυμναστήριο στην περιοχή της Περιβόλας Πατρών χωρητικότητας 3.500 θεατών.

Στη μακρόχρονη πορεία του ο Απόλλων αποτελεί διαχρονικά μια από τις ισχυρότερες ομάδες του αθλήματος στη χώρα, μετρώντας περισσότερα από τριάντα χρόνια (αθροιστικά) παρουσίας στο κορυφαίο επίπεδο. Παράλληλα έχει φτάσει δύο φορές σε τελικό Κυπέλλου Ελλάδος, ενώ διαθέτει στην τροπαιοθήκη του από δύο Πρωταθλήματα Α2 και Β' Εθνικής Κατηγορίας. Επιπλέον μετρά πέντε συμμετοχές σε ευρωπαϊκές διοργανώσεις, οι σημαντικότερες από τις οποίες έλαβαν χώρα στα μέσα της δεκαετίας του 1990.

Τμήμα καλαθοσφαίρισης γυναικών
------------------------------

Κύριο λήμμα: Απόλλων Πατρών (καλαθοσφαίριση γυναικών)
Το τμήμα γυναικείας καλαθοσφαίρισης νομικά αποτελεί ένα από τα ερασιτεχνικά τμήματα του συλλόγου. Έδρα του είναι το ιδιόκτητο Κλειστό Γυμναστήριο στην περιοχή της Περιβόλας Πατρών χωρητικότητας 3.500 θεατών.

Η γυναικεία ομάδα του Απόλλωνα Πατρών έχει αναδειχθεί τέσσερις φορές Πρωταθλήτρια στην τοπική Κατηγορία της Ε.Σ.Κ. Αχαΐας-Ηλείας και συγκεκριμένα κατά τα έτη 1997-98, 2005-06, 2006-07 και 2010-11.

Τμήμα πετοσφαίρισης ανδρών
--------------------------

Το τμήμα πετοσφαίρισης ανδρών του Απόλλωνα Πατρών διαθέτει στην τροπαιοθήκη του τρία τοπικά Πρωταθλήματα. Συγκεκριμένα κατά τα έτη 1988 και 2005 αναδείχθηκε Πρωταθλητής Ε.Σ.ΠΕ.Α-Η. ενώ το 2007 Πρωταθλητής της διαδόχου της, Ε.Σ.ΠΕ.Π.

Συμμετείχε κατά τις χρονιές 2001 και 2002 στη Β' Εθνική Κατηγορία, ενώ το 2004 και το 2006 στη Γ' Εθνική Κατηγορία. Ο αθλητής του Απόλλωνα, Μένιος Ρουμελιώτης αγωνίστηκε στην Εθνική Ελλάδος.

Κατά την αγωνιστική περίοδο 2010-11 συμμετείχε στο Πρωτάθλημα της Α' Κατηγορίας Ανδρών της Ε.Σ.ΠΕ.Π. παραμένοντας στην κατηγορία και για την επόμενη χρονιά.

Τμήμα πετοσφαίρισης γυναικών
----------------------------

Το Κλειστό Γυμναστήριο του Απόλλωνα στην Πάτρα.
### Ιστορικό

Το τμήμα πετοσφαίρισης γυναικών του Απόλλωνα Πατρών έχει κατακτήσει δύο Πρωταθλήματα Ε.Σ.ΠΕ.Π.: το 2007 και το 2008. Στη δεύτερη περίπτωση αυτό μεταφράστηκε σε άνοδο στην Α2 Εθνική Κατηγορία.

Κατά την αγωνιστική περίοδο 2009-10, συμμετείχε στο Πρωτάθλημα της Α2 Εθνικής Κατηγορίας Γυναικών, καταλαμβάνοντας την 6η θέση. Στο θεσμό του Κυπέλλου Ελλάδος αποκλείστηκε στη Β' Φάση, γνωρίζοντας την ήττα με 3-0 από τον Άρη Θεσσαλονίκης.

### 2010-2011

Κατά την αγωνιστική περίοδο 2010-11 συμμετείχε στο Πρωτάθλημα της Α2 Εθνικής Κατηγορίας Γυναικών. Στην τελική βαθμολογική κατάταξη κατέλαβε την 7η θέση σε σύνολο 8 ομάδων, παραμένοντας στην ίδια κατηγορία και την επόμενη χρονιά.

Πρόεδρος του συλλόγου είναι ο Ανδρέας Μολφέτας και έφορος του τμήματος πετοσφαίρισης γυναικών η Αθανασία Χατζηβασιλείου. Καθήκοντα προπονήτριας διατηρεί η Ελένη Λεγάτου. Το ρόστερ για την περίοδο 2010-11 απαρτίζουν οι αθλήτριες:

| Αριθμός | Ονοματεπώνυμο | Ημερ. γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Πετοσφαιρίστριες** |
| 1 | Παρασκευή Κουμανίδου | 1990 | Λίμπερο | 1.70 | Ελληνίδα |
| 2 | Ελίνα Μποτσάκη | 1979 | Διαγώνια | 1.76 | Ελληνίδα |
| 3 | Ζένια Τσβέτκοβα | 1988 | Κεντρική | 1.85 | Λεττονή |
| 4 | Ελένη Δεδούση | 1992 | Κεντρική | 1.75 | Ελληνίδα |
| 5 | Φανή Αρβανίτη | 1984 | Ακραία | 1.75 | Ελληνίδα |
| 6 | Σταυρούλα Μποχρίνη | 1985 | Κεντρική | 1.72 | Ελληνίδα |
| 7 | Ιωάννα Κυριαζίδου | 1992 | Πασαδόρος | 1.70 | Ελληνίδα |
| 8 | Βιβή Μιχοπούλου | 1983 | Πασαδόρος | 1.78 | Ελληνίδα |
| 9 | Δήμητρα Νικολακοπούλου | 1979 | Κεντρική | 1.85 | Ελληνίδα |
| 10 | Βασιλική Θεοδωροπούλου | 1987 | Ακραία | 1.70 | Ελληνίδα |
| 11 | Φωτεινή Κυρούση | 1988 | Ακραία | 1.73 | Ελληνίδα |
| 12 | Έλενα Κόλλια | 1991 | Κεντρική | 1.85 | Ελληνίδα |
| 13 | Ηλιάννα Τζανάκη | 1991 | Διαγώνια | 1.80 | Ελληνίδα |
|    **Προπονήτρια** |
|  | Ελένη Λεγάτου |  | Coach |  | Ελληνας |  |
| *Δεδομένα: Ιούλιος 2011* |

Τμήμα ποδοσφαίρου
-----------------

Το τμήμα ποδοσφαίρου ήταν το πρώτο που δημιουργήθηκε το 1926 και το μοναδικό έως το 1945. Πρωταγωνιστούσε στα πρωταθλήματα της Ε.Π.Σ. Αχαΐας κατακτώντας πολλά πρωταθλήματα μαζί με την Παναχαϊκή, τον Ολυμπιακό, τον Πατραϊκό και τη Θύελλα. Έδρα της ομάδας ήταν το γήπεδο του Ολυμπιακού, το σημερινό Γήπεδο Προσφυγικών. Έχει αγωνιστή μία φορά στην Γ' εθνική την περίοδο 1966-67 και έχει 21 συμμετοχές στο κύπελο Ελλάδος.

### Ίδρυση και τα πρώτα χρόνια 1926-1944

Ξεκίνησε από την Β' κατηγορία του πρωταθλήματος Πατρών το 1926-27 όπου ανέβηκε την ίδια χρονιά στην Α'. Στην Α΄παρέμεινε έως το 1929-30 που υποβιβάστηκε για να ανέβει ξανά την περίοδο 1933-34 όπου και ήταν η τελευταία φορά που αγωνίστηκε σε μικρότερη κατηγορία. Στην πορεία του απορρόφησε και την "Ένωση Αγίου Διονυσίου" κι αργότερα την "Ένωση Αγίου Ανδρέα". Το 1933 σε αγώνα της Β' ομάδας με τον Εθνικό Πατρών σκοτώθηκε σε σύγκρουση με τον αντίπαλο επιθετικό ο τερματοφύλακας της ομάδας Γιάννης Φωτίου.

Την περίοδο 1935-36 ισοβάθμησε στην πρώτη θέση με την Παναχαϊκή και σε αγώνα μπαράζ έχασε τον τίτλο με σκορ 5-2. Κατά το 1940-44 έπεσαν υπέρ της πατρίδος οι ποδοσφαιριστές του συλλόγου Ρούμπεν Παπασατζιάν και Νίκος Χαβάς.

### Η 2η περίοδος 1945-1967

Μετά τον Β΄παγκόσμιο πόλεμο ο Απόλλωνας κατέβασε στο πρωτάθλημα την καλύτερη ομάδα της ιστορίας του που του χάρισε και τους πρώτους τίτλους. Πρόεδρος της ομάδας αυτή την περίοδο είναι ο Θεμιστοκλής Αντωνόπουλος. Η πρώτη μεγάλη επιτυχία του Απόλλωνα ήταν η κατάκτηση του κυπέλλου με σκορ 2-0 και με αντίπαλο τον Αχιλλέα το 1945. Την επόμενη χρονιά, 1945-46, έρχεται το πρώτο από τα τρία συνεχόμενα πρωταθλήματα (1946-47 και 1947-48) την ίδια χρονιά στον τελικό της ένωσης. νίκησε και τον πρωταθλητή του περιφερειακού αλλά έχασε τις επόμενες δύο περιόδους από τον Παναιτωλικό. Το 1946-47 χάνει στον τελικό κυπέλλου από την Παναχαϊκή με 1-0, την επόμενη περίοδο όμως, 1947-48, καταφέρνει να το κατακτήσει. Μερικοί από τους παίκτες που έδωσαν αυτούς τους τίτλους στον Απόλλωνα ήταν οι : Στ. Ανδρούτσος, Ηλίας Γαρουφαλιάς, Σκούρτης, Βλασόπουλος, Γκούσης, Ανδρέας Κοκυλάδας, Ανδρέας Τσούκας, Βασίλης Λινάτσας, Μυλωνάς, Κορδάς, Ντίνος Αθανασίου κ,α,.

Στις 9 Ιανουαρίου 1946, ο σέντερ φορ της ομάδας Χατζηδάκης αγωνίστηκε σε φιλικό αγώνα της Εθνικής Ομάδος με τον Φωστήρα Αθηνών. Σημείωσε 2 τέρματα παίζοντας με πυρετό όπως αναφέρει ο τύπος της εποχής.

Από το 1954 ο σύλλογος περνά περίοδο κατάπτωσης, κάποιες χρονιές μάλιστα δίνει αγώνες διαβάθμισης με ομάδα της Β' κατηγορίας αλλά παραμένει στην Α'

Το 1965-1966 κατακτά το τέταρτο και τελευταίο του πρωτάθλημα  και κερδίζει την άνοδο του για την Γ' εθνική. Σε διπλούς αγώνες με τον Αστέρας Αμαλιάδος με δύο νίκες κατακτά και το πρωτάθλημα της ΕΠΣΠ Πατρών. Στην Γ΄εθνική της περιόδου 1966-67 καταλαμβάνει την 3η θέση με 7 νίκες 9 ήττες και 2 ισοπαλίες.

Το 1967, όταν με τον αναγκαστικό νόμο της Χούντας των Συνταγματαρχών συγχωνεύτηκε με άλλα σωματεία και ιδρύθηκε ο σύλλογος Α.Π.Σ. Πάτραι. Έκτοτε το τμήμα δεν ιδρύθηκε ξανά.

Συνοπτικά στοιχεία
* Πρωτάθλημα Αχαΐας: 1946, 1947, 1948, 1966
* Κύπελλο Αχαΐας: 1945, 1946, 1948

Τμήμα επιτραπέζιας αντισφαίρισης
--------------------------------

Η μεγαλύτερη διάκριση του τμήματος πινγκ πονγκ είναι η κατάκτηση του Πρωταθλήματος Ελλάδος Νέων το 1971 και το 1972, καθώς και η τέταρτη θέση το 1974. Την ομάδα αυτή αποτελούσαν οι: Ζήκος Δημήτριος, Γλαράκης Γιώργος, Ρουσόπουλος Γεράσιμος και Καλογριόπουλος Σπύρος.

Ο Γεράσιμος Ρουσόπουλος ως αθλητής του Απόλλωνα έχει κατακτήσει το Ατομικό Πρωτάθλημα Ελλάδος Νέων το 1971, ενώ τερμάτισε δεύτερος το 1972 και 1973. Επίσης το 1969, μαζί με το Σπύρο Καλογριόπουλο, αναδείχθηκαν Πρωταθλητές Ελλάδος στο Διπλό Παίδων, αλλά σαν αθλητές του Σπόρτιγκ Πάτρας.

Το τμήμα σήμερα είναι ανενεργό.

Τμήμα στίβου
------------

Το τμήμα ιδρύθηκε το 1947 επί προεδρίας Θεμιστοκλή Αντωνόπουλου. Συμμετείχε στις τοπικές διοργανώσεις της ΤΕ ΣΕΓΑΣ όπου οι αθλητές του κατακτούσαν μετάλλια. Το 1952 πήρε μέρος στο πανελλήνιο πρωτάθλημα εφήβων ανωμάλου δρόμου χωρίς διάκριση. Ο αθλητής του συλλόγου Νίκος Οικονόμου ήταν πολλέςφορές πρώτος στον αγώνα Θυσίας Πάτρα - Καλάβρυτα.

Σήμα
----

Εκδοχή του εμβλήματος
Το σήμα της ομάδας έχει μεταβληθεί με το πέρασμα των ετών. Σύμφωνα με τις ποιο πρόσφατες τροποποιήσεις που δέχτηκε, το έμβλημα απεικονίζει τον Απόλλωνα, έναν εκ των δώδεκα θεών του Ολύμπου. Επίσης, σε ορισμένες εκδοχές αναφέρεται το έτος ίδρυσης, ενώ σε κάποιες άλλες αναγράφεται και η ονομασία του συλλόγου.

* Κύριο έμβλημαΚύριο έμβλημα
* Έμβλημα τμημάτωνΈμβλημα τμημάτων

Παραπομπές
----------

1. 1 2 3  Εφημερίδα «Τα Σπορ Νοτιοδυτικής Ελλάδος», φύλλο 31 Ιουλίου 1979. (Η εφημερίδα υπάρχει στη Δημοτική Βιβλιοθήκη Πατρών.)
2. 1 2  «Απόλλων Πατρών Carna», πληροφορίες στον επίσημο ιστότοπο του Ε.Σ.Α.Κ.Ε.
3. ↑  «Πρωταθλητές Α2 Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
4. ↑  «Πρωταθλητές Β' Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
5. ↑  «Apollon Patras», συμμετοχές σε διοργανώσεις της FIBA Europe. (Αγγλικά)
6. ↑  «Ένωση Σωματείων Καλαθοσφαίρισης Αχαΐας-Ηλείας», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
7. ↑  Α.Σ. Απόλλων Πατρών, επίσημος ιστότοπος.
8. 1 2  «Βαθμολογία Α2 Κατηγορίας Γυναικών 2010-11» Αρχειοθετήθηκε 2014-11-13 στο Wayback Machine. επίσημος ιστότοπος Ε.Ο.ΠΕ.
9. 1 2 3  «Ελληνική Ομοσπονδία Πετοσφαίρισης» Αρχειοθετήθηκε 2014-11-13 στο Wayback Machine. επίσημος ιστότοπος.
10. 1 2 3 4 5 6 7 8 9 10 11 12  Τάσος Σταθόπουλος, *Αχαϊκό ποδόσφαιρο, εκατόν είκοσι χρόνια (1891-2010), εκδόσεις Γιάννης Πικραμένος, Πάτρα 2010, ISBN 978-960-6628-27-6*
11. 1 2 3 4 5 6  Πελοπόννησος, φύλλο 13 Ιουλίου 1957, αφιέρωμα στον Απόλλων
12. ↑  Λεύκωμα «100 χρόνια Πατραϊκό ποδόσφαιρο», Δήμος Πατρέων, 2006.
13. ↑  Εφημερίδα «Αθλητική Ηχώ», 10 Ιανουαρίου 1946.
14. ↑  Βασιλείου Οικονομόπουλου, *Πατρινό αθλητικό πανόραμα*, Πάτρα 1995
15. ↑  thebest.gr Ανακοίνωση για το έμβλημα

Βιβλιογραφία
------------

* *Λεύκωμα: 1880-1980, 100 χρόνια Πατραϊκό Ποδόσφαιρο*, Έκδοση Οργανισμός Νεολαίας & Άθλησης Δήμου Πατρέων, Πάτρα 2006
* Βασίλειος Οικονομόπουλος (εκδ.), *Πατρινό αθλητικό πανόραμα*, Πάτρα 1994
* Τάσσος Σταθόπουλος, *Αχαϊκό Ποδόσφαιρο. Εκατόν Είκοσι Χρόνια (1891-2010)*, Εκδόσεις "Γιάννης Πικραμένος", Πάτρα 2010 ISBN 978-960-6628-27-6

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Α.Σ. Απόλλων Πατρών** |

* Α.Σ. Απόλλων Πατρών, επίσημος ιστότοπος του συλλόγου.
* Κλειστό Γυμναστήριο Απόλλωνα Πατρών, πληροφορίες στον ιστότοπο Stadia.gr.
* Κλειστό Γυμναστήριο Πάτρας «Δημήτρης Τόφαλος», πληροφορίες στον ιστότοπο Stadia.gr.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ομάδες Α2 Εθνικής Κατηγορίας Πετοσφαίρισης Γυναικών 2021–2022 |
| --- |
|  |
| Α1 Όμιλος | 
* Αγία Παρασκευή
* Απόλλων Πατρών
* Απολλώνιος Κερατσινίου
* Ε.Α. Πατρών
* Ηρακλής Κηφισιάς
* Μίλων Νέας Σμύρνης
 |  |
|  |
| Α2 Όμιλος | 
* Αμπελόκηποι
* Αργυρούπολη
* Ένωση Βύρωνα
* Ηράκλειο
* Πετρούπολη
* Ρέθυμνο
 |
|  |
| Β1 Όμιλος | 
* Γαία Δράμας
* Ελπίς Αμπελοκήπων
* Ίκαρος Έδεσσας
* Καβάλα
* Νέα Γενιά Ασβεστοχωρίου
* Νίκη Αλεξανδρούπολης
* Φοίνικας Αλεξανδρούπολης
 |
|  |
| Β2 Όμιλος | 
* Αργώ Βόλου
* Ασκληπιός Τρικάλων
* Γιάννενα
* Ε.Α. Λάρισας
* Ηρακλής Θεσσαλονίκης
* Πρέβεζα
* Σταυρούπολη
* Φιλαθλητικός Λαρισαϊκός
 |

 |